কবিতা: “আমার জন্ম”

জি এম ইশরাফ উদ্দিন (গালিব)

আমার জন্ম মাটি থেকে,
জন্ম আমার বাতাস বেয়ে,
আগুন থেকে আমার উদয়,
জন্মেছি জলের ঢেউয়ে।

জন্মেছি আমি আদম-হাওয়া হতে,
হাবিল-কাবিলের রক্তধারা বেয়ে,
সৃষ্টিকর্তার আরশ ছুঁয়ে,
প্রকৃতির গভীর নির্ঝরে।

আমার জন্ম নারী-পুরুষের,
এক জোড়া মিলনের বেদনাতে,
আমার জন্ম এক নদীর,
সাদা জলের স্বপ্নস্রোতে।

জন্ম আমার কামনা-বাসনা থেকে,
স্বর্গের কোমল আলোয়,
রাতের গভীর অন্ধকারে,
ফুলের মালার গন্ধে মেখে।