পাহাড়ের মহিমা

জি এম ইশরাফ উদ্দিন (গালিব)

পাহাড়ে গেলে বোঝা যায়—
শক্তি মানে শুধু দেহের বল নয়,
বরং নীরবতায় লুকানো থাকে
এক অনন্ত ধৈর্যের জ্যোতি।
তার মাথা ছুঁয়ে যায় নীল আকাশ,
তবু শিকড় গেঁথে থাকে মাটির গভীরে—
শেখায়, আকাশ ছোঁয়ার আগে
নিজেকে হতে হয় দৃঢ় ও স্থির।

কালো চশমার আড়ালে
ঢেকে যায় জীবনের রঙ,
প্রকৃতিকে উপভোগ করতে হলে
চোখ চাই খোলা, মন চাই স্বচ্ছ।
তবেই ধরা দেয় পাহাড়ের ভেতর
লুকিয়ে থাকা সত্যের আভা।

বাতাসে ভেসে আসে
গুরমিলাতার অদৃশ্য সুগন্ধি—
যেন পাহাড় নিঃশ্বাস ফেলে
আর শ্বাসে শ্বাসে উচ্চারণ করে মন্ত্র:
“জীবন মানে সৌন্দর্য,
জীবন মানে ধৈর্য,
জীবন মানে অন্তহীন যাত্রা।”

আঁকাবাঁকা পথের প্রতিটি বাঁকে
অদৃশ্য এক শিক্ষা লুকানো—
সোজা পথ নয়, বক্রতাতেই
মেলে শিখর ছোঁয়ার দীক্ষা।

ঝর্ণার জলে যখন মুখ ভিজে যায়,
মনে হয়—এ শুধু জল নয়,
এ এক পবিত্র অর্ঘ্য,
যা ধুয়ে দেয় ক্লান্তি,
শান্ত করে আত্মা।

পাহাড় শেখায়—
স্থিরতায় আছে শক্তি,
আর ঝর্ণা বলে যায়—
প্রবাহেই লুকানো জীবনের গান।